Ikke meget er sluppet ud om en voksen mands dødsfald fredag aften omkring midnat på en adresse i Nibe. Hvad der er sket op til dødsfaldet står indtil videre hen i det uvisse. Men politiet og anklagemyndigheden kunne søndag fremstille en 33-årig mand i et grundlovsforhør ved Retten i Aalborg, hvor han blev sigtet for at have udøvet vold mod offeret, der efterfølgende afgik ved døden, oplyser politianklager Karina Schou. - Retten valgte at varetægtsfængsle manden, jeg kan ikke oplyse mere om den anden sigtede, end at det er en mand, og vi har hans navn, siger Karina Skou, der dermed ikke vil oplyse, om den anden sigtede fortsat er på fri fod.
Politi og anklagemyndighed lukker dørene i sag om dødsfald i Nibe fredag aften. To mænd er sigtet. Den ene fremstillet og varetægtsfængslet.